Ebola Sierra Leonéban

A tevékenység egy külügyes segéllyel indult, a magyar állam támogatásához a Baptista Szeretetszolgálat is csatlakozott ötezer dollárral: steril eszközöket vásároltak, amelyeket a Külügyminisztérium juttatott el az ebola által leginkább érintett országokba. Füredi Kamilla baptista misszionáriusként több évtizede élt Sierra Leonéban, ezért reménykedni lehetett abban, hogy a Szeretetszolgálat az ő segítségével közvetlen támogatást nyújthat, miután Kambia körzetet karantén alá helyezték a hatóságok, mert nagyon megemelkedett a fertőzöttek száma. „A helyzet reménytelen, imádkozzatok értünk és azért, hogy ez a halálos kór ne tegye tönkre az országot”, üzenték. Füredi Kamilláék vödröket, fertőtlenítőszert, szappant vittek az embereknek és rizst, hogy ne éhezzenek. A járvány után a szervezet az újrakezdésben is segített: helyi partnereik révén vetőmagokat, palántákat, szerszámokat és tartós élelmiszerekből álló segélycsomagot adományoztak a rászorulóknak. Néhány család kecskét is kapott. A WHO adatai szerint a járvány kitörése, vagyis 2014 eleje óta az országban március közepéig 11 677 ebolás esetet regisztráltak, közülük 3655-en haltak meg. A mezőgazdaságból és kiskereskedelemből élők többségét a karantén ellehetetlenítette, megfosztva őket amúgy is szerény megélhetésüktől.